<classify> Wafanyakazi watatu wa zamani wa Chama cha Ushirika mkoani Kagera wamefikishwa katika Mahakama ya Hakimu Mkazi mjini Bukoba kujibu mashtaka mbalimbali yanayowakabili ikiwemo uhujumu uchumi.Watuhumiwa hao wa kesi Namba 42018 ni pamoja na aliyekuwa Mwenyekiti wa Bodi ya KCU, John Binunshu 83, aliyekuwa Mtendaji Mkuu Vedasto Ngaiza 76 na aliyekuwa Kaimu Mhasibu Mkuu Bestina Rwebangira.Mwendesha Mashtaka wa Serikali, Athuman Matuma amemweleza Hakimu John Kapokola kuwa katika nyakati tofauti, mnamo mwaka 2011, watuhumiwa hao walikisababishia chama hicho hasara ya shilingi milioni 124.Mashtaka mengine yanayowakabili ni pamoja na matumizi mabaya ya ofisi na madaraka, kughushi, pamoja na kula njama ya kutenda kosa hilo. Hata hivyo, Wakili wa Utetezi Aaron Kabunga ameeleza kuwa waraka wa mashtaka ulikuwa ya kasoro akidai kuwa makosa ya kiuchumi yanapaswa kutenganishwa na yale makosa ya jinai.Mheshimiwa Hakimu Mkazi, kabla ya kujaza mashtaka ya uchumi mbele ya mtuhumiwa, mwendesha mashtaka lazima apate ridhaa kutoka kwa Mwendesha Mashtaka wa Serikali na suala hili halikufanyika, alieleza.Pia, aliomba mahakama kuwapa dhamana washtakiwa kwa madai kuwa makosa yanayowakabili yanastahili dhamana.Naye Hakimu Mkazi Kapokola aliahirisha kesi hadi Jumatatu ya Agosti 27, 2018, siku ambayo anatarajiwa kutoa uamuzi juu ya ombi la dhamana, huku akiagiza watuhumiwa warudishwe rumande.  <topic>: KITAIFA 